ሐሳብ ሀገር እንዲመራ ዕድል መስጠት እንደሚያስፈልግ አስተያየት ሰጭዎች ተናገሩ፡፡
ባሕር ዳር፡ ጥቅምት 03/2013ዓ.ም (አብመድ) የፖለቲካ ማሸነፍያ ስልቶች የሰዎችን ሞት ከማስተናገድ ይልቅ ለሰዎች ጥቅም ዕድል የሚፈጥሩ መሆን እንደሚገባቸውም አሳስበዋል፡፡በኢትዮጵያ በየወቅቱ የሚስተዋሉ የግጭት እና የጥቃት ዓይነቶች መልካቸውን እየቀየሩና ወቅት እየጠበቁ እየተባባሱ መጥተዋል፡፡ ከሁለት ዓመታት ወዲህ የየወቅት አጀንዳዎች በመሆናቸውም ሰብዓዊነት መብት ሳይሆን የዘውትር ተማፅኖ እየሆነ ነው፡፡ እንደሀገር በሰዎች ላይ የሚደርሰው ሥነ ልቦናዊ፣ ኢኮኖሚያዊ እና ማኅበራዊ ቀውስ ቢያስከትልም የብዙኃኑ ሰላም ወዳድነትና አስተዋይነት ግን የሚደነቅ እንደነበር አስተያዬት ሰጭዎች ተናግረዋል፡፡ፖለቲካዊ ሴራዎችና የተገፋን ባዮች ሴራ ከሰዎች ማኅበራዊ፣ ፖለቲካዊ እና ሃይማኖታዊ እሴቶች በላይ መደለል በመቻሉም ጥቃቱ እስከ ዛሬ ዕድሜ ማግኘታቸውን ሐሳብ ሰጭዎቹ ገልጸዋል፡፡አስተያዬት ሰጭዎቹ በሀገሪቱ የሚከሰቱ ግጭትና ጥቃት መነሻዎችን እንደሕዝብ ለሰላም አስተዋጽኦ በማድረግ ሕግ የማስከበር ተግባራት ቅድሚያ እንዲሰጣቸው አሳስበዋል፡፡በወቅታዊ ጉዳዮች ዙሪያ አብመድ ያነጋገራቸው የዋግኽምራ ብሔረሰብ አስተዳደር፣ ሰሜን ወሎና ምሥራቅ ጎጃም ነዋሪዎች ቅቡል ሐሳብ ሀገር እንዲመራ ዕድል መስጠት እንደሚያስፈልግ ተናግረዋል፡፡በሰሜን ወሎ ዞን የወልዲያ ከተማ ነዋሪው አቶ እያሱ ደሳለኝ “ሀገሪቱ ካለችበት የንጹሐን ጥቃት ለመላቀቅ ፖለቲከኞች ትንሽ ሊተባበሩ ይገባል” ብለዋል፡፡“ፖለቲከኞች የሕዝብ ተጠቃሚነት ምህዋራቸው ሐሳብ እንጂ ዘር ወይም ሃይማኖት መሆን የለበትም” ያሉት አቶ እያሱ ሐሳብ ሀገር እንዲመራ፤ ሐሳብ ሀገር እንዲያበለጽግ፤ ሐሳብ ነገን ቀላል እንዲያደርግ ፖለቲከኞች ሥራቸውን ከእንጀራ ገመድነት በዘለለ በሐሳብ የበላይነት ላይ የተመሠረተ ማድረግ እንደሚጠበቅባቸው ተናግረዋል፡፡